二月朔日詣學講堂前杏花正開呈教授
作者：王十朋
朝代：宋

paragraphs: 孔壇昔栽杏，魯人呼東家。
當時三千株，化工無等差。
雩風長其實，教雨濯其葩。
木與聖化俱，芬芳無邇遐。
數株能白紅，開向天之涯。
况於芹藻間，相看意殊嘉。
對之懷哲人，甘棠何以加。
不比曲江春，祇名及第花。
又異仙家桃，徒爾蒸紅霞。
願言廣對殖，夔魯同光華。